Predkladacia správa

Návrh  zákona, ktorým sa mení a dopĺňa  zákon č. 129/2002 Z. z.  o  integrovanom záchrannom systéme v znení zákona č. 579/2004 Z. z. sa predkladá na rokovanie vlády Slovenskej republiky na základe Plánu legislatívnych úloh vlády slovenskej republiky                  na rok 2005. 
Dôvodom na vypracovanie predmetného zákona boli zmeny súvisiacich právnych predpisov, ako aj poznatky z  praxe pri uplatňovaní zákona o integrovanom záchrannom systéme. 
Novela zákona reaguje na novo prijaté všeobecne záväzne právne predpisy  najmä zákon   č. 579/2004 Z. z. o záchrannej zdravotnej službe a o zmene a doplnení niektorých zákonov, zákon č. 438/2002 Z. z., ktorým sa mení a dopĺňa zákon č. 315/2001 Z. z. o Hasičskom a záchrannom zbore a mení zákon č. 314/2001 Z. z. o ochrane pred požiarmi, zákon               č. 544/2002 Z. z. o Horskej záchrannej službe a prijatie nových zákonov o ozbrojených silách Slovenskej republiky.
Definovanie  nových pojmov vyplynulo z potreby ich významovej kodifikácie pre spracovanie dokumentácie ako aj pre potrebu ich využívania pri prenose informácií súvisiacich s poskytovaním pomoci v tiesni za účelom ľahkej orientácie v problematike integrovaného záchranného systému. Navrhovanou novelou sa spresňuje činnosť koordinačného strediska, upravuje  zaradenie záchranných zložiek, napríklad preradenie vojenských záchranných útvarov civilnej ochrany do podriadenosti Hasičského a záchranného  zboru alebo preradenie Horskej záchrannej služby medzi základné záchranné zložky. Navrhuje sa tiež zmena pôsobnosti Policajného zboru, úprava riadenia a koordinácia činnosti na mieste zásahu. 
Návrh zákona bol predmetom medzirezortného pripomienkového konania a jeho vyhodnotenie je súčasťou predkladaného materiálu.
Návrh zákona sa predkladá na rokovanie vlády Slovenskej republiky bez rozporov.
Navrhovaná novela zákona nebude mať dopad na verejné rozpočty a nevyžiada si zvýšené nároky na pracovné sily a nemá vplyv na zamestnanosť a tvorbu pracovných miest, ani na životné prostredie.

Návrh zákona je v súlade s Ústavou Slovenskej republiky, zákonmi a medzinárodnými zmluvami, ktorými je Slovenská republika viazaná.
Návrh zákona bol dňa 19.7.2005 prerokovaný v Legislatívnej rade vlády Slovenskej republiky a dňa 14.7.2005 v Rade vlády pre verejnú správu. Pripomienky uplatnené týmito orgánmi sú v predkladanom materiáli zohľadnené.